รายย่อยกู้ใช้จ่าย-ซื้อรถดันยอดสินเชื่อเดือนพ.ค.พุ่ง
สินเชื่อระยะสั้นสำหรับธุรกิจ หนุนสินเชื่อสุทธิพ.ค. 2562 ขยับขึ้นจากเดือนก่อนถึงเกือบ 9 หมื่นล้านบาท มากสุดนับจากต้นปี
25 มิ.ย. 2562

สินเชื่อระยะสั้นสำหรับธุรกิจ หนุนสินเชื่อสุทธิพ.ค. 2562 ขยับขึ้นจากเดือนก่อนถึงเกือบ 9 หมื่นล้านบาท มากสุดนับจากต้นปี
ศูนย์วิจัยกสิกรไทย ธนาคารกสิกรไทยประเมินว่า สินเชื่อภาคธุรกิจระยะสั้นและสินเชื่อเงินทุนหมุนเวียน กลับมาขยายตัวสูง ขณะที่สินเชื่อรายย่อยเกือบทุกประเภท โดยเฉพาะสินเชื่อเช่าซื้อรถยนต์ และสินเชื่อเพื่อการบริโภคส่วนบุคคลที่มีและไม่มีหลักประกัน ยังขยายตัวได้ต่อเนื่อง ส่งผลทำให้สินเชื่อสุทธิในเดือน พ.ค. 2562 ขยับขึ้นถึงเกือบ 9 หมื่นล้านบาทเมื่อเทียบกับเดือนก่อนหน้า ซึ่งนับเป็นสถิติการเพิ่มขึ้นรายเดือนที่มากที่สุดในปีนี้ และหนุนให้ภาพรวมการเติบโตของสินเชื่อสุทธิเพิ่มขึ้น 4.77% YoY เมื่อเทียบกับช่วงเดียวกันปีก่อน และ 0.89% YTD เมื่อเทียบกับสิ้นปี 2561
สำหรับแนวโน้มสินเชื่อในระยะที่เหลือของปีนี้ ศูนย์วิจัยกสิกรไทย อยู่ระหว่างทบทวนเพื่อปรับลดประมาณการอัตราการขยายตัวของสินเชื่อระบบธนาคารพาณิชย์ไทยในปีนี้ลง (จากตัวเลขคาดการณ์ปัจจุบันที่ 5.0%) ตามแนวโน้มการฟื้นตัวที่อาจจะยังค่อนข้างจำกัดของเศรษฐกิจไทยในช่วงครึ่งหลังของปี ซึ่งน่าจะมีผลต่อศักยภาพการกู้ยืมของลูกค้าบางกลุ่ม โดยเฉพาะลูกค้าสินเชื่อเอสเอ็มอี และสินเชื่อรายย่อยที่เป็นหนี้ผูกพันระยะยาว อาทิ สินเชื่อเพื่อที่อยู่อาศัย ขณะที่ยังต้องติดตามการเบิกใช้สินเชื่อของภาคธุรกิจ ซึ่งขึ้นอยู่กับบรรยากาศการลงทุนโดยรวม และความคืบหน้าของการลงทุนในโครงการขนาดใหญ่ภาครัฐ